Kuffa, Filip, poslanec NR SR (2022-06-24):
Ďakujem za slovo. Skúsim sa vyjadriť k niektorým veciam, ktoré tu odzneli v rozprave. Keď sa poukazuje na úmrtie človeka, ktorého zabil medveď, tak často sa tu potom vykrikujú také veci, že poľovníci majú smrteľné úrazy pri poľovačkách. Včera na výbore pán minister Budaj vytiahol štatistiku, kedy povedal, že kone, kravy, psy a jelene majú na svedomí 37 úmrtí ľudí, potom sa tu spomínajú havárie so zverou, že takisto sú na svedomí úmrtia, a teraz viete, čo je rozdiel medzi tým, keď medveď usmrtil človeka, a medzi týmito štatistikami. My napríklad nikdy nespochybňujeme ten fakt, že áno, zomrú ľudia aj pri haváriách, zomrú ľudia aj pri nehode, ja neviem, s koňmi, že spadnú, že ich kopne, zomrú pri tom, keď ich udupe býk, a zomrú, áno, aj pri tých nešťastiach poľovníckych, keď sa neodborne manipuluje so zbraňami. Všimnite si štatistiku útokov medveďa hnedého na človeka. Zásahový tím vždy má za potrebu to vyhodnotiť nejak, že ten útok sa nestal. Žena na bicykli, povedali, útok sa nestal, pretože ona nemusela byť ošetrená. Záchranár vo Fatre, útok sa nestal, lebo on sa zranil pri úteku, a už neviem teraz, či spadol po ceste ku stromu, alebo potom zo stromu spadol, ale to nebolo spôsobené medveďom. Lesník z Poľany? Pán štátny tajomník Smatana sa nechal počuť, že oni vyšetrujú, či to bol naozaj útok medveďa alebo či náhodou nedošlo k poraneniu vplyvom toho, že on sa udrel o les. Tak to povedal áno, aby ste vedeli. Čo sa týka tých počtov zabitých ľudí a hovorí sa, že tu máme za posledných sto rokov jediný prípad. Neni to jediný prípad, ja som to na výbore povedal, už kamery neboli zapnuté, bol tam predseda parlamentu pán Kollár, boli tam obaja ministri, ja som im povedal, vážení, v roku 1927 sme tu mali človeka zabitého medveďom a bol to Andrej Figura, v roku 2018 bol zabitý pán Jozef Dado, to bolo v Strážovských vrchoch a v roku 2021 bol to pán Dušan Mydliar. Čo je rozdiel? Že jedine v roku 2021 boli lekári ochotní potvrdiť správou, že to spôso... že usmrtenie spôsobil medveď, a to je ten rozdiel, keď sa hovorí, že jediný, nie jediný, jediný potvrdený lekármi za posledných sto rokov, keď už to tak chcete presne vedieť. Minimálne tri som vám teraz vymenoval a možnože ich je viac. Ja som teda v literatúre už potom nedohľadal viac tých útokov. Genetický výskum, ja už som to tu povedal, zopakujem. Už dopredu nám tí špičkoví genetici na Slovensku povedali, že to, čo robí UK Praha, robí starou metódou a tie výsledky, ktoré nám prinesie, búdu nerelevantné, pretože dochádza k našej populácii k inbreedingu, a jednoducho keď to budú vyhodnocovať, to príbuzenské kríženie medzi medveďmi spôsobuje to, že môže vychádzať, že desať rôznych jedincov medveďa sa im v tom výskume bude javiť ako jeden. Čiže tie čísla nebudú veľmi použiteľné. Medvede nezabíjajú ľudí, pretože sú vegetariáni, to bol ten známy slávny výk... výrok ministra Budaja a ja som tak zachytil, dakto povedal, no viete, aj v Afrike hroch je vegetarián a má na svedomí najviac smrteľných prípadov. To len také, taký malý vstup k tomu. Potom taký, taký naratív, ktorý sa používa, že ľudia sú premnožení, nie medvede, že ľudia vytláčajú medvede zo svojho domova, pretože medveď je v lese doma, že sa im tlačíme do obývačiek. No pozrite sa, že ľudia sú premnožení. Ja pokiaľ viem, populácia na Slovensku, my proste vymierame. Slovensko má taký koeficient populačný, že sme jednoducho v mínusovej bilancii. Proste Slovensko a slovenskí občania takýmto tempom, ako to ide teraz, my jednoducho vymrieme. Takže neviem, kto tu v dnešnej dobe je vôbec schopný takto trieskať, že ľudia sú premnožení a my sa im niekde tlačíme. My sa tlačíme medveďom do obývačky? Jak sa v minulosti žilo? Ja som sedem rokov pôsobil na strednom Slovensku a tam bolo práve, práve to typické pre tie kraje, že tam žili ľudia na lazoch. Bola proste dedina a kolo tej dediny to bolo jak, jak také lúče rozpreté. Tu bol laz, tam bol laz, hentam bol laz, to je aj prípad Podpoľania a takisto tých rôznych regiónov v rámci Slovenska. Mali vtedy elektrické ohradníky, museli robiť nejaké opatrenia, pchali sa im medvede do tých záhrad? Možnože boli nejaké individuálne prípady, ale tieto problémy reálne neboli a dovolím si tvrdiť, vtedy by bol dobrý možno ten obraz, že áno, žili sme niekde spätí s prírodou. Dnes sa to už v podstate vytratilo. Tí ľudia sa sťahujú skôr do mesta, nemajú takú tendenciu, že, že v podstate žiť na tých lazoch, pretože ten život tam je dosť komplikovaný, čo sa týka nejakého pohodlia. Že vraj sa opozícia teraz prebudila a že po dvoch rokoch sa tu prišlo s nejakou mimoriadnou schôdzou a s odvolávaním ministra. Vážení, ja som už pred dvoma rokmi na to poukazoval, na tieto veci. Skôr ako sa stal útok, smrteľný útok medveďa na človeka v roku 2021, to bolo to povestné, že do roka a do dňa sa to udialo, a proste rok predtým bolo minis... bol ministerstvu zaslaný list, kde bolo poukázané na riziká, bolo poukázané aj na to, áno, je tu nejaký systém neurčitosti, ktorý nám hovorí iba to, že my nevieme kedy, presne kedy a kde, ale môžme s určitosťou povedať, že k útoku, k smrteľnému útoku dôjde, a to bolo presne to povestné do roka a do dňa, prosím pekne, 13. júla... júna sa ten útok smrteľný stal. A keď sa tu poslanec Šeliga pýtal, z lavice kričal: „A čo s tým má pán minister?“ No to, ministerstvo vedelo a nekonalo. Malo podklady a nekonalo a my sme preto podali trestné oznámenie v tejto veci, a nech vyšetrovateľ hľadá, kto je teraz na vine, keď on povie, že to nemal z vlastnej hlavy, tak nech tam hľadá potom okolo, kto je za to zodpovedný dneska, za tieto veci, že sa dejú. Zásahový tím pre medveďa hnedého stojí nás nemalé peniaze, on začal v roku 2014 a zásahový tím, netvárme sa, že on vie predvídať nejaké situácie. Dobre, keď mám nejakého kontajnerového medveďa, že mi tam dokolečka chodí, tak asi viem, že to je ten istý, a nemusím ho tam mesiac pozorovať zásahovým tímom, ktorý, ktorý platím, a my ako riešenie povieme, že ho ideme ešte rozšíriť z päť na jedenásť členov, dokonca že o ďalších nejakých 50, teraz nechápem, ja to skôr chápem ako nejakých externistov ako ich členov. A oni majú riešiť? Veď práve ten zákon neurčitosti, ten prírodný zákon nám hovorí, že ty nevieš, kedy a kde presne. Tak jak to chceš robiť? Však my sa ani nemusíme baviť o tom, že oni by mali teda chrániť nejako život a zdravie človeka. Môžme ísť aj na nižší stupeň. Bavme sa len o ochrane majetku, o ochrane včiel, o ochrane poľnohospodárskych plodín, o ochrane hospodárskych zvierat. Vie dopredu určiť, kde bude medveď útočiť na ovce? Nevie ani to. A on chce chrániť ľudí? Veď to, to je proste nemysliteľné. Potom tie primitívne prirovnania, to fakt nemalo obdobu, keď minulý rok, keď už došlo k usmrteniu pána Dušana Mydliara, tak oni vyrukovali s takou vecou, že osy ročne spôsobia trom ľuďom smrť a že to je viac jak jedna. A ja som to v tej diskusii, v TA3 som to prevrátil, a nie, pozrite sa na to, čo oni vlastne hovoria. Oni hovoria to, že keďže tu máme ročne tri smrteľné prípady po poštípaní osou, tak aj medveď má právo zabiť človeka. Veď toto neni normálne. Toho roku je hit zase kliešte, hej, lebo kliešť, keď ma poštípe a prenesiem infekčnú chorobu, tak ja keď mám boreliózu alebo zápal mozgových blán, že to aj na pol roka ma vyradí z práce, môžem zomrieť. Áno, je to tak. Ale teraz sa netvárme a nehovorme to, keď to zase preložím do tej reči, že keďže vďaka kliešťom, že kliešť môže spôsobiť polročné vyradenie človeka, teda spôsobiť mu práceneschopnosť, tak aj medveď má právo napádať ľudí, mrzačiť ich a spôsobiť práceneschopnosť. Veď to je v preklade v podstate to isté. Ten rozdiel taký, taký detail medzi tým je ten, že kliešte a osy nie sú napríklad chránené živočíchy, ktoré tuná tak silou mocou chránime, a keď sa niekto rozhodne zabiť kliešťa, môže to spraviť hocikedy. Keby ich chcel vyhubiť všetkých, myslím, obrazne povedané, tak nikto sa, nikto sa za ním ani, ani neobzrie, že či to spraví, alebo nespraví. Problém odpadov. Vždy sa hovorí, že kontajnery, kontajnery. Keď ľudia žili na lazoch, kde dávali pomyje? Však každý choval, mal to na dvore, ozaj mu nesmrdelo vedierko vnútri v izbe, ale bolo to niekde položené pred chlievikom a tak ďalej. Bol vtedy problém s medveďom? Pár desiatok rokov dozadu? Bol či nebol? No prečo sa dneska tvárime, že to je problém, a keď Baláž povie, napíše článok Erik Baláž, jak on vyriešil problém, že on kontajner zozadu domu presunul dopredu pred dom a že to vyriešilo problém. Ja len tak zírám (povedané so smiechom), že jak títo ekošarlatáni, jak môžu takéto tvrdenia pustiť vôbec a ešte, ešte sa tu nájdu také denníky a takíto novinári, ktorí sú schopní to podporiť a vôbec to napísať. To je, to je normálne nonsens. Opatrenie. Lampy. Potom sme sa dozvedeli, že vraj medvede chodia do tých dedín preto, že tam je tma a že oni dajú lampy. Potom, že vyzbroja zásahový tím. Áno, mám tu tabuľku, nestihnem ju predviesť, ale oni ich vyzbrojili, paintballové zbrane (povedané so smiechom), paintballové guličky, spreje, nejaké náčinie na označovanie medveďov. Ale načo? My jednoducho keď razantne nezasiahneme a nezačneme regulovať tú populáciu, jednoducho žiadne paintballové guličky ani nič iné tu tento problém nevyrieši. Ďakujem.